เชื่อมตลาดทุนอาเซียนปี’58 เผยมี4จุดอ่อนต้องรีบแก้ไข
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “ธีระชัย” มั่นใจเชื่อมโยงตลาดหุ้นอาเซียนเสร็จตามแผนปี 2558 เผย 4 ความท้าทายต้องปรับปรุง
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประธานกลุ่ม ก.ล.ต.อาเซียน กล่าวในงานสัมมนา “The panASEAN vision : Driving integration of ASEAN capital markets” ว่า แผนพัฒนาตลาดทุนไทยเป็นส่วนหนึ่งในแผนปฏิบัติการสู่การเชื่อมโยงตลาดทุนอาเซียน ซึ่งเชื่อมั่นว่าจะสำเร็จตามแผนในปี 2558 
ทั้งนี้ แผนการพัฒนาดังกล่าวไม่ใช่แค่การเชื่อมโยงตลาดหุ้นในอาเซียนเข้าด้วยกันเท่านั้น แต่จะเป็นการยกระดับเพื่อให้ผู้ลงทุนทั่วโลกยอมรับมากขึ้นเมื่อมองมาที่อาเซียนไม่ว่าประเทศใดก็ตาม โดยมีสินค้าที่เป็นสินทรัพย์สามารถลงทุนได้ที่ได้ระดับมาตรฐานที่สุด 
หากเชื่อมโยงได้สำเร็จทำให้ผู้ประกอบการและผู้ลงทุนมีทางเลือกในการระดมทุนและลงทุนมากขึ้น รวมทั้งยังประหยัดค่าใช้จ่าย สามารถขยายธุรกิจและพอร์ตการลงทุนระหว่างประเทศได้สะดวกยิ่งขึ้น
อย่างไรก็ตาม การจะก้าวเดินไปตามนโยบายดังกล่าวมีสิ่งท้าทาย 4 ประการด้วยกัน คือ 1.มีภาคเอกชนบางส่วนอาจมองไม่เห็นประโยชน์และคัดค้านจึงต้องอธิบายให้คนเข้าใจในภาพรวม 2.แต่ละประเทศในอาเซียนจะต้องผ่อนคลายกฎเกณฑ์เพื่อเอื้อต่อการเคลื่อนย้ายเงินทุน เช่น ผ่อนคลายการควบคุมปริวรรตเงินตรา อาจยกเลิกการหักภาษี ณ ที่จ่ายสำหรับธุรกรรมการเงิน ซึ่งบางประเทศไม่ยอมข้อตกลงนี้
3.การสร้างมาตรฐานวิชาชีพให้สูงขึ้นและเสมอกัน เช่น มาตรฐานทางบัญชี การตีราคาทรัพย์สิน มาตรฐานเรื่องการจัดอันดับตราสารหนี้ เพื่อให้เป็นที่ยอมรับระหว่างกันได้ และ 4.การบังคับใช้กฎหมายต่อผู้กระทำผิดในคดีอาญาข้ามประเทศ เช่น เมื่อผู้ถือหุ้นไปซื้อหุ้นบริษัทในอีกประเทศหนึ่ง และบริษัทนั้นได้สร้างความเสียหาย ซึ่งจะทำอย่างไรเพื่อให้การฟ้องร้องข้ามประเทศมีความสะดวก ค่าใช้จ่ายต่ำ และไม่เป็นภาระให้กับผู้ถือหุ้นที่ได้รับความเสียหายต้องเดินทางไปมา